<classify> BENKI ya Dunia imeridhia kutoa Dola za Marekani Milioni 300 sawa na Sh Bilioni 680.5 kwa Tanzania kwa ajili ya utekelezaji wa mradi wa kuongeza ubora wa elimu ya sekondari unaokusudiwa kujenga vyumba vya madarasa, mabweni, maabara, nyumba za watumishi na kununua vifaa vya kufundishia.Taarifa kwa vyombo vya habari iliyotolewa na Kurugenzi ya Mawasiliano Ikulu jana ilisema Makamu wa Rais wa Benki ya Dunia Kanda ya Afrika Dk Hafez Ghanem alikutana na Rais John Magufuli Jijini Dar es Salaam na kusema pamoja na kuridhia kutoa fedha za mradi huo, Benki hiyo inaendelea kufadhili miradi mbalimbali ya maendeleo nchini Tanzania yenye thamani ya Dola za Marekani Bilioni 5.2 sawa na zaidi ya Sh Trilioni 13 na kwamba miradi hiyo inatekelezwa kutokana na uhusiano na ushirikiano mzuri uliopo kati yake na Tanzania.Dk Ghanem alisema katika mazungumzo hayo wamejadili juu ya maendeleo ya miradi hiyo na kazi nzuri ambayo inafanywa na Tanzania kuimarisha uchumi na pia alimpongeza Rais Magufuli kwa matokeo mazuri ya mapambano dhidi ya rushwa na kuimarisha huduma za kijamii.Kwa upande wake, Rais Magufuli aliishukuru Benki ya Dunia kwa ushirikiano na uhusiano mzuri na Tanzania na aliahidi kuwa serikali ya awamu ya tano itaendeleza na kukuza uhusiano huo, ikiwa ni pamoja na kuhakikisha fedha zote zinazotolewa kwa ajili ya miradi ya maendeleo zinatumika kwa miradi iliyokusudiwa.Namshukuru Dk Hafez Ghanem na Benki ya Dunia kwa kuendelea kutoa fedha kwa ajili ya miradi ya Tanzania, hizo Dola za Marekani Milioni 300 ambazo baadhi ya watu wasiotutakia mema walisema zimefyekelewa mbali, anasema zitaletwa, na pia Benki ya Dunia imetoa Dola za Marekani Bilioni 5.2 ambazo zinafadhili miradi mbalimbali ya elimu, nishati, barabara, kilimo, afya na maji, ni miradi mikubwa na mingi, alisema. Rais Magufuli alisema, kwa hiyo amekuja kututhibitishia kuwa Benki ya Dunia haitatuacha.Katibu Mkuu wa Wizara ya Fedha na Mipango Doto James aliitaja baadhi ya miradi inayoendelea kutekelezwa kwa ushirikiano na Benki ya Dunia kuwa ni mradi wa uboreshaji wa bandari ya Dar es Salaam ambayo ujenzi wake umefikia asilimia 24, ujenzi wa barabara za juu katika makutano ya barabara eneo la Ubungo Jijini Dar es Salaam, mradi wa ujenzi wa miundombinu ya mabasi yaendayo haraka BRT kwa awamu kwana na ya pili na miradi mingine mbalimbali.Mazungumza kati ya Rais Magufuli na Dk Ghanem yalihudhuriwa pia na Waziri wa Mambo ya Nje na Ushirikiano wa Afrika Mashariki Dk Augustine Mahiga, Waziri wa Katiba na Sheria Profesa Palamagamba Kabudi, Waziri wa Elimu, Sayansi na Teknolojia Profesa Joyce Ndalichako, Waziri wa Afya, Maendeleo ya Jamii, Jinsia, Wazee na Watoto Ummy Mwalimu na Mwakilishi wa Benki ya Dunia hapa nchini Bella Bird.  <topic>: KITAIFA 